CELEX: 32018D1490
Language: et
Date: 2018-10-02 00:00:00
Title: Nõukogu rakendusotsus (EL) 2018/1490, 2. oktoober 2018, millega antakse Ungarile luba kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287

8.10.2018   
               
               
                  ET
               
               
                  Euroopa Liidu Teataja
               
               
                  L 252/38
               
            
         NÕUKOGU RAKENDUSOTSUS (EL) 2018/1490,
         2. oktoober 2018,
         millega antakse Ungarile luba kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi, (1) eriti selle artikli 395 lõike 1 esimest lõiku,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Vastavalt direktiivi 2006/112/EÜ artikli 287 punktile 12 võib Ungari kohaldada käibemaksuvabastust selliste maksukohustuslaste suhtes, kelle aastakäive riigi valuutas ühinemiskuupäeval kehtinud vahetuskursi kohaselt arvutatult ei ületa 35 000 eurot.
                  
               
                     (2)
                  
                  
                     Komisjonis 13. novembril 2017 registreeritud kirjas taotles Ungari luba kehtestada erimeede, millega tehakse erand direktiivi 2006/112/EÜ artikli 287 punktist 12, et suurendada käibemaksuvabastuse piirmäära 48 000 euroni. Nimetatud erimeetme kohaldamisel oleksid kõnealused maksukohustuslased vabastatud teatavatest või kõigist käibemaksuga seotud kohustustest, millele on osutatud direktiivi 2006/112/EÜ XI jaotise 2.–6. peatükis.
                  
               
                     (3)
                  
                  
                     Väikeettevõtjate erikorra kohane kõrgem piirmäär on direktiivi 2006/112/EÜ artiklites 281–294 sätestatud lihtsustamismeede, kuna sellega võib oluliselt vähendada väikeettevõtjate käibemaksukohustusi.
                  
               
                     (4)
                  
                  
                     Vastavalt direktiivi 2006/112/EÜ artikli 395 lõike 2 teisele lõigule edastas komisjon 6. veebruari 2018. aasta kirjaga Ungari taotluse teistele liikmesriikidele. Komisjon teatas 7. veebruari 2018. aasta kirjas Ungarile, et tal on taotluse hindamiseks kogu vajalik teave.
                  
               
                     (5)
                  
                  
                     Taotletud erimeede on kooskõlas poliitikaeesmärkidega, mis on püstitatud komisjoni 25. juuni 2008. aasta teatises „Kõigepealt mõtle väikestele“ – Euroopa väikeettevõtlusalgatus „Small Business Act“.
                  
               
                     (6)
                  
                  
                     Võttes arvesse, et piirmäära tõstmise tulemusena vähenevad käibemaksukohustused ning seega ka väikeettevõtjate halduskoormus ja nõuete täitmisega seotud kulud, tuleks Ungarile anda luba kohaldada erimeedet piiratud ajavahemiku jooksul. Kuna väikeettevõtjate erikorra kasutamine on vabatahtlik, peaks maksukohustuslastel olema endiselt võimalik valida tavapärane käibemaksukord.
                  
               
                     (7)
                  
                  
                     Kuna direktiivi 2006/112/EÜ artiklid 281–294 väikeettevõtjate erikorra kohta vaadatakse läbi, on võimalik, et sellise direktiivi jõustumisel, millega muudetakse kõnealuseid artikleid, määratakse kindlaks kuupäev, millest alates liikmesriigid peavad kohaldama siseriiklikke sätteid enne erandi kehtivusaja lõppu 31. detsembril 2021. Sel juhul tuleks käesoleva otsuse kohaldamine lõpetada.
                  
               
                     (8)
                  
                  
                     Ungari esitatud teabe kohaselt avaldab erimeetme kehtestamine üksnes ebaolulist mõju Ungari lõpptarbimise etapis kogutava maksutulu kogusummale.
                  
               
                     (9)
                  
                  
                     Erimeetme kohaldamine ei mõjuta käibemaksust saadavaid liidu omavahendeid, sest Ungari arvutab välja nõukogu määruse (EMÜ, Euratom) nr 1553/89 (2) artikli 6 kohase hüvitise,
                  
               ON VASTU VÕTNUD KÄESOLEVA OTSUSE:
         
            Artikkel 1
            Erandina direktiivi 2006/112/EÜ artikli 287 punktist 12 antakse Ungarile luba kohaldada käibemaksuvabastust selliste maksukohustuslaste suhtes, kelle aastakäive riigi valuutas ühinemiskuupäeval kehtinud vahetuskursi kohaselt arvutatult ei ületa 48 000 eurot.
         
         
            Artikkel 2
            Käesolev otsus jõustub selle teatavakstegemise päeval.
            Käesolevat otsust kohaldatakse alates 1. jaanuarist 2019 kuni saabub esimene järgmisest kahest kuupäevast:
            
                        a)
                     
                     
                        31. detsember 2021;
                     
                  
                        b)
                     
                     
                        kuupäev, millest alates liikmesriigid peavad kohaldama siseriiklikke sätteid, mille nad on kohustatud vastu võtma juhul, kui võetakse vastu direktiiv, millega muudetakse direktiivi 2006/112/EÜ artikleid 281–294 väikeettevõtjate erikorra kohta.
                     
                  
         
            Artikkel 3
            Käesolev otsus on adresseeritud Ungarile.
         
         
            Luxembourg, 2. oktoober 2018
            
               
                  Nõukogu nimel
               
               
                  eesistuja
               
               H. LÖGER
            
         
         
            (1)  ELT L 347, 11.12.2006, lk 1.
         
            (2)  Nõukogu 29. mai 1989. aasta määrus (EMÜ, Euratom) nr 1553/89 käibemaksust laekuvate omavahendite kogumise kindla ühtse korra kohta (EÜT L 155, 7.6.1989, lk 9).